google/wiki40b huggingface dataset:
Samisk ortografi

Samisk ortografi er rettskrivninga til de syv samiske språka som har egne skriftspråk: sørsamisk, lulesamisk, nordsamisk, enaresamisk, skoltesamisk, umesamisk og kildinsamisk.
Det er mulig å identifisere tre ulike retninger i utviklinga av skriftspråk for samisk. Den eldste har som utgangspunkt at de ortografiske prinsippa skal være de samme for samisk som for majoritetsspråket. Dette går tilbake til tradisjonen i det landet hvor samisk først ble tatt i bruk som skriftspråk, i Sverige. Skriftspråka som følger i denne tradisjonen er det gamle umesamiske skriftspråket fra 1700-tallet, og til dels de moderne sørsamiske og lulesamiske skriftspråka. Også den eldste ortografien for nordsamisk i Norge, Leems rettskrivning, står i denne tradisjonen. Den andre tradisjonen går tilbake til Rasmus Rasks revisjon av Leem, og bygger på det fonematiske prinsippet. Nord-, enare og skoltesamisk følger denne tradisjonen. Den tredje tradisjonen representeres av kildinsamisk, som har fått ny rettskrivning tre ganger: først av russiske misjonærer, så på 1920- og 30-tallet som del av Stalins språkpolitikk, med det latinske alfabetet, og til slutt på 1970-tallet, med det kyrilliske alfabetet.
Blant samer er det en sterk følelse av at det er ett samisk folk. Nå og da har det gitt seg utslag i framlegg til et samla samisk skriftspråk, men til det er de språklige forskjellene for store.
Alfred Berg Kapitalforvaltning

Alfred Berg er en norsk kapitalforvalter som tilbyr fond og aktiv forvaltning for institusjonelle og private investorer. 
Selskapet tilbyr investeringer innen aksjefond, pengemarkedsfond, obligasjonsfond, kombinasjonsfond og alternative investeringer som hedgefond, eiendomsfond og infrastrukturfond.

Gjenoppstandelsen av Alfred Berg

Et konsortium bestående av Fortis Bank, Royal Bank of Scotland og Banco Santander kjøpte opp ABN AMRO Bank i 2007, ett oppkjøp som er verdens største innenfor den internasjonale finansbransjen. Som del av denne prosessen ble kapitalforvaltningsselskapene Fortis Investments og ABN AMRO Asset Management fusjonert. Under integrasjonen av disse to selskapene ble det bestemt å skille ut hele ABN AMROs nordiske kapitalforvaltningsvirksomhet i ett selskap og igjen ta i bruk det tidligere firmanavnet Alfred Berg. Formålet var å styrke satsingen på lokale nordiske produkter til nordiske kunder.
Ik (språk)

Ik, også kjent som iectot, icietot og ngulak, er en av Kuliakspråkene i det nordøstlige Uganda. Ikfolket har en positiv holdning overfor deres språk, som øker i bruk, mens Tepes er døende. Ik kan snart være det eneste gjenværende språket i familien. Ik regnes av UNESCO som svært truet.
Ik støttes i Unicode fra og med versjon 8.0
Kinesisk algeeter

Akvaristikk

Akvariet bør være tett beplantet og ha rimelig sterk strøm, som en tilnærming til fiskens naturlige habitat. Dette er en enkel fisk å ta vare på. Den er planteeter i naturen, men vil ta flakôr supplert med algetabletter. Noen sier at den er en utmerket algeeter og tar alle algene i akvariet på kort tid, andre akvarister mener den er mindre effektiv, og at siamesisk algeeter er et mye bedre valg hvis man vil ha en fisk som tar alger. Unge individer kan passe i et selskapsakvarium. Etter hvert som de blir eldre, blir de mer aggressive mot artsfrender og også mot andre akvarieinnvånere.
De fleste ser ut til å enes om at fisken som ung er dyktig til å spise alger. For endel eldre individ ser det dessverre ut til at menyen dreier seg mer i animalsk retning. Eiere med store, flate fisk, som f.eks. discus og scalare, har opplevd at den kinesiske algeeteren suger seg fast på kroppen til den andre fisken, sannsynligvis er det slimlaget som utgjør et fristende måltid.
En interessant tilpasning ved denne fisken, er måten den puster på. Når den har sugd seg fast på en stein eller lignende, trekker den inn vann gjennom et lite hull i øvre hjørne av gjelleåpningen. På denne måten kan fisken forbli fasthengende i sterk strøm.
Marked Moskva

Marked Moskva er et kunstnerkollektiv startet i 2000. De var en vennegjeng som begynte med bakgårdsloppemarked, og nå har det utviklet seg til "Livets Loppemarked". Designgruppen, som i hovedsak består av Tonje Nordmo, Maria Kartveit og Cedric Stevens, designer kleskolleksjoner som har skapt reaksjoner. «Platakolleksjonen 2003» vare gatemote inspirert av det narkomane miljøet. I 2008 hadde de en burka-kolleksjon som ikke alle satte like stor pris på.
«Målet for Marked Moskva er rent egoistisk sett å leve ut ideer. Ikke prate så mye, men gjøre mer. Prosjektene våre er ikke politiske prosjekter.»
Koil

Koil (også Keul, tidligere Deblois-øy) er en øy blant Le Maire-øyene som tilhører Papua Ny-Guinea i det vestlige Stillehavet.

Geografi

Koil utgjør en del av East Sepik-provinsen og ligger bare cirka 40 km nordøst for Ny-Guinea og cirka 15 km sørøst for hovedøyen Vokeo.
Øyen er en koralløy og har et area på ca 2 km². Den høyeste punktet er omrent 90 moh. Øyen har ca 700 innbyggere fordelt på små steder langs kysten.

Historie

Le Maire-øyene ble trolig oppdaget allerede i 1545 av den spanske kapteinen Ortiz de Retes, men ble glemt og oppdaget på nytt i 1616 av nederlenderne Willem Schouten og Jacob Le Maire på deres ekspedisjon i Stillehavet.
I den tyske kolonitiden tilhørte området Tysk Ny-Guinea.
Vektløfting under Middelhavslekene 2013

Vektløfting under Middelhavslekene 2013. Vektløfting var en av flere sporter under de syttende middelhavslekene som ble arrangert i Mersin i Tyrkia i perioden 20. til 30. juni 2013. Det var sekstende gangen som vektløfting var med på programmet under middelhavslekene. Det ble konkurrert i sju vektklasser i både støt og rykk for menn og i sju vektklasser i støt og rykk for kvinner. Egypt ble beste nasjon med ti gullmedaljer foran Tyrkia med seks.
Øvre Schlesien friluftsmuseum

Øvre Schlesien friluftsmuseum eller Górnośląski Park Etnograficzny er et friluftsmuseum i byen Chorzów i Polen. Det omtales som et skansen, og begrepet stammer fra det første friluftsmuseum, Skansen i Stockholm. Museet dekker et areal på 25 hektar.
Museet viser en rekke jordbruksbygninger fra hele Schlesien. Bygningene representerer ulike sosiale lag i jordbrukssamfunnet; en kirke av tre er også på plass.
NM i hopp uten tilløp 1960

NM i hopp uten tilløp 1960 var en del av NM i friidrett 1960.
Mesterskapet ble arrangert i Sandefjord Bad i Sandefjord 21. februar. Arrangør var Sandefjord TIF.
Jin Mao Tower

Jin Mao Tower (forenklet kinesisk: 金茂大厦; hanyu pinyin: Jīn Mào Dàshà) er en skyskraper i Lujiazui i bydistriktet Pudong i Shanghai. Bygningen var den høyeste skyskraperen i Folkerepublikken Kina frem til september 2007, da den ble overgått av Shanghai World Financial Center. Tårnet ble åpnet i 1999 og er på 421 meter og 88 etasjer. Den øverste delen rommer Shanghai Grand Hyatt hotell som er verdens høyeste hotell regnet i høyde over bakken. Fra hotellet løper verdens lengste skittentøyssjakt ned hele tårnets lengde til kjelleretasjen. De øvrige etasjene inneholder kontorer. Bygget, som er tegnet av arkitektfirmaet Skidmore, Owings & Merrill, skal klare å stå i mot både kraftige jordskjelv og sterke tyfoner.
Giro d'Italia 1909

Rittsfakta

I 1909 gikk Giro d'Italia over 8 etapper med en til tre hviledager mellom hver etappe. Rittet startet og sluttet i Milano, og strakte seg over 2 448 km. Ruten var forholdsvis flat, men tre av etappene gikk over fjell, som var med på å avgjøre utfallet av sammenlagtkonkurransen. Det ble brukt et poengsystem for å kåre vinneren (lignende Tour de France på den tiden), der rytternes plasseringer på hver etappe ble summert. Rytteren med laves poengsum vant rittet. Det var 116 ryttere (italienere, franskmenn, tyskere, en argentiner og en belgier) på startlisten, og 49 ryttere (kun italienere) fullførte rittet. 
Rittet ble til slutt vunnet av Luigi Ganna, som også vant tre etappeseire. Han vant med en margin på 2 poeng til rytteren som skulle vinne de to neste utgavene, Carlo Galetti.

Opprinnelse

Rittet begynte som en årsak til at avisen, La Gazzetta, ønsket å selge flere avisen å utkonkurrere sine konkurrenter som vurderte å markedsføre seg ved sykkelritt. Giro d'Italia var en videreutvikling av Giro di Lombardia og Milan–Sanremo, som var (òg er) krevende endagsritt som den samme avisen dannet. Ideen til å lage et så stort ritt kom i fra suksessen til den franske avisen L'Auto, som hadde hatt stor suksess med Tour de France.

I etterkant

Giroen ble regnet som en stor suksess, og arrangøren bestemte seg tidlig for å lage en ny utgave i 1910. Startene og målgangene ble da sett av store publikummengder.
Xfig

Xfig er en fri og åpen vektorgrafikkeditor som kjører under vindussystemet X på Unix og Unix-lignende operativsystemer. Programmet gir mulighet for å tegne sirkler, bokser, linjer, kurver, tekst, etc., og støtter blant annet formatene GIF, JPEG, EPS og PostScript. Objekter kan skapes slettes, flyttes og modifiseres, og man kan velge farger og linjestiler på ulike måter. For tekst er 35 ulike fonter tilgjengelige.
Xfig ble lansert i 1985. Siste versjon er 3.2.6, og ble lansert 9. august 2016.
Knarvikmila

Knarvikmila er et mosjonsarrangement som arrangeres i Knarvik i Lindås kommune hvert år første helga i september. Det er et av Norges største mosjonsløp med nesten 9000 deltakere årlig.
I 2019 blir Knarvikmila arrangert for 37. gang. Arrangementet er fordelt over flere dager og omfatter både konferanse, barneløp, ungdomsløp, naturløype og asfaltløpene som går over 5, 10 kilometer og 1/2 marathon.
1/2 Marathon ble arrangert for første gang i 2009. I 2010 var Bergen Fjord Tour et nytt tilbud. Dette er en gangmarsj fra Fløien i Bergen til Knarvik Stadion (Ca 27 km). 
Knarvikmila's far er Helge Brekke, som under 20-årsjubiléet i 2002 fikk Kongens fortjenstmedalje i sølv for samfunnsnyttig og fremragende innsats for barn og unge. Helge Brekke har og mottatt den lokale frivilligprisen fra Lindås kommune under arrangement i Knarvikmila sept 2012, og fikk 5 desember 2012 den nasjonale frivilligprisen overrakt på direktesendt TV2.
Jan Baker

Utmerkelser

Baker har vunnet internasjonale priser i Frankrike og Tyskland, og har hatt mange betydelige utsmykningsoppdrag over hele landet. Han er representert i Nasjonalgalleriet, Riksgalleriet, Museet for Samtidskunst, Norsk kulturråd, Bergen Billedgalleri, Den Svenske Stats Konstråd, Kulturministeriet i Bonn samt en rekke andre offentlige og private samlinger i inn- og utland.
13. september 2005 mottok han Kongens fortjenstmedalje i gull for sin kunstneriske innsats. I pressemeldingen het det: «Hans særegne kunstneriske uttrykk har gjort ham til en anerkjent og ofte benyttet billedkunstner i inn- og utland.» Tildelingen ble foretatt av fylkesmannen i Oslo og Akershus, Hans J. Røsjorde.
San Blas-øyene

San Blas-øyene (spansk: Islas San Blas) er en øygruppe i Det karibiske hav ved nordkysten av Panama, øst for Panamakanalen. Den tilhører den autonome regionen Kuna Yala. Øygruppa består av 378 øyer. Øyene er hjemstedet til kunafolket. San Blas-øyene er et populært turistmål, men har lenge vært forholdsvis isolert.
STB (TV-kanal)

Historie

Grunnleggerne av STB var de ukrainske og amerikanske selskapene International Media Center, Shachar Enterprises Inc. og Internews Netouron K. Kanalen ble lansert 2. juni 1997. De første prøvesendingene startet imidlertid i september 1995, med nyhetsprogrammet ukrainsk: Вікна (Vikna, norsk: vinduer) på frekvensene til den tidligere statskanalen UT-2.
Kanalen fikk økt popularitet utover i 2000-årene, og i 2001 ble nettsiden stb.ua opprettet. I 2004 ble kanalen kjøpt opp av StarLightMedia Group, og kanalen skiftet gradvis profil fra å være en nyhetskanal til å bli en allmennkanal med mer underholdning og filmer.
Kanalen sender i alle Ukrainas oblaster, men innstilte sine sendinger fra Sevastopol på Krim 9. mars 2014, på grunn av Krimkrisen 2014.
Friidrett under Paralympiske sommerleker 2016 – 100 meter menn T54

100 meter for menn i kategorien T54 i de Paralympiske sommerleker 2016 ble arrangert den 16. og 17. september 2016 på Estádio Olímpico João Havelange.
Dysmathia

Utseende

Små (vingespenn ca. 30 millimeter) sommerfugler med rundede vinger. Oversiden er brun med små, mørkere flekker, hos hannene med et tydelig, blått skjær.
Undersiden er gulbrun med mørkere brune prikker.

Levevis

Disse sommerfuglene lever i skog, gjerne tropisk regnskog.

Utbredelse

Slekten er utbredt i Sør-Amerika, fra Trinidad og Tobago i nord til Brasil (Amazonas, Pará) i sør.
Norges Fredslag

Norges Fredslag er Norges eldste fredsorganisasjon, grunnlagt i 1885 av stortingsmannen Wollert Konow. Det opprinnelige navnet var Norges Fredsforening av 1885. Blant tidlige medlemmer var Bjørnstjerne Bjørnson, Arne Garborg og Halvdan Koht.  Fredslaget hadde en sentral rolle under oppløsningen av den svensk-norske unionen i 1905, sammen med den svenske søsterorganisasjonen Svenska Freds- och Skiljedomsförningen.
Fredslaget er en partipolitisk og livssynsmessig uavhengig organisasjon som ønsker å skape fred ved å utvikle fredskultur, begrense voldsmakt og arbeide med ikkevoldelig håndtering av konflikter lokalt, nasjonalt og internasjonalt. 
I dag arbeider Norges Fredslag blant annet med å øke oppmerksomheten rundt Norges rolle i eksport av militært materiell, International Campaign to Stop Killer Robots, fredsundervisning, fredskultur og allmen nedrustning.
Styreleder er Irene Elise Hamborg, organisasjonssekretær er Kari Anne Næss. Norges Fredslag har hovedkontor i Oslo og lokallag i Kongsberg og Vestfold.

Fredsviljen

Fredsviljen (ISSN 0800-5036 eller ISSN 1890-4173) har vært medlemsblad for Norges Fredslag siden 1922, og utkommer en gang i året. Frem til 1982 het bladet Verden venter. Bladet inneholder artikler om nasjonale og internasjonale fredspolitiske nyheter, og om Norges Fredslags arbeid og prosjekter.
New York Mercantile Exchange

New York Mercantile Exchange (NYMEX) NYSE: NMX er verdens største børs for råvarer. Selskapet ble notert på New York Stock Exchange den 17. november 2006 med ticker NMX. Selskapet ble etablert i 1882 og hovedkontoret er i New York.
Hvert selskap som handler på børsen må sende sine egne uavhengige meglere. Etter terrorangrepet 11. september 2001 bygget NYMEX et reservehandlegulv utenfor New York.

Historie

Råvarehandel begynte på midten av 1800-tallet da forretningsmenn begynte å organisere markedsplasser for å sette standard for kvalitet og etablere regler for handel. På slutten av 1800-tallet fantes 1600 markedsplasser på havner og jernbanestasjoner. I 1872 startet en gruppe dagligvarehandlere Butter and Cheese Exchange og New York. Snart kom også egg med blant varene og navnet ble modifisert til Butter, Cheese, and Egg Exchange. I 1882 ble navnet endret endelig til New York Mercantile Exchange da handel ble åpnet for tørket frukt, boksevarer og poultry. På 1900-tallet foregikk en sentralisering ved at større varehus ble bygget sammen med markedsplassene og markedsplasser i mindre byer forsvant. I 1933 ble COMEX etablert ved sammenslåing av fire mindre børser; the National Metal Exchange, the Rubber Exchange of New York, the National Raw Silk Exchange, og the New York Hide Exchange. Den 3. august ble tilslutt NYMEX og COMEX slått sammen til NYMEX, og NYMEX opererer med to handelsgulv i World Financial Center i Manhattan sentrum.

Lokalisering

Adresse til NYMEX hovedkvarteret: One North End Avenue, New York, NY 10282-1101. Selskapet har også kontorer i Houston, Washington D.C., London, and Hong Kong.

Volatilitet 2008-2009

I august 2008 økte oljeprisens volatilitet; kongressmann John Dingell kritiserte Commodity Futures Trading Commission for ikke å stagge oljefuturetradere, spesielt det sveitsiske selskapet Vitol. Overraskende var størrelsen på Vitols portfølje - i juni [2008] holdt selskapet 11 prosent av alle oljeontrakter på NYMEX.
Anna Molden

Biografi

Molden er utdannet ved NTH og tok eksamen i 1957. Hun startet arkitektpraksisen Anna og Jostein Molden Arkitekter i 1962.
Haukemyr

Haukemyr er et sted på Nøtterøy i Færder kommune som tilhører grunnkretsen Torød. Haukemyr ligger like nord for Tømmereik og utgjør den vestre delen av nærområdet Torød. Stedet ligger ved foten av Vetan. Stedsnavnet kommer av en referanse til fuglenavnet hauk.
Ahmed Gomaa

Landslaget

Han ble tatt ut i Egypts bruttotropp til VM i fotball 2018 i Russland, men ble vraket da troppen ble kuttet ned til den endelige 23-mannstroppen.
Dicronorrhina

Utseende

Store (40-60 millimeter), metallgrønne gullbasser, noen arter med hvite striper. Hannen har et "T"-formet, flatt horn i pannen.

Levevis

Larvene lever å råtnende plantemateriale i jorden. Utviklingen tar 8-9 måneder, og de voksne billene kan leve 3-4 måneder, slik at det blir en generasjon per år.

Utbredelse

Slekten er utbredt i Afrika sør for Sahara.
Plataspididae

Utseende

Små til middelsstore (2 – 20 mm), brede, sterkt hvelvede teger. Scutellum er sterkt forstørret og dekker mesteparten av bakkroppen, som hos Scutelleridae. Kroppen er minst like bred som lang og kan være nærmest kuleformet, hodet er nokså lite og nedbøyd. Antennene er fem-leddete, men ledd to og tre er vanskelige å skille fra hverandre. De er gjerne blanke, ofte svarte, men kan være mer fargerike. Artene i denne gruppen kan ligne nokså mye på biller, for eksempel familien Leiodidae. Forvingene er store og ligger sammenfoldet under det store scutellum-et.

Levevis

Plataspididae har ufullstendig forvandling, overgang fra nyklekt larve til det voksne kjønnsmodne insektet går gradvis gjennom flere nymfestadier. Disse tegene lever av å suge plantesaft ved hjelp av sine lange sugesnabler. De sitter ofte i store grupper, jevnt fordelt utover vertsplantene. Noen arter skiller ut honningdugg og blir passet på av maur. De går særlig på planter i erteblomstfamilien, og noen arter kan gjøre skade i landbruket.
Farleigh Dickinson University

Farleigh Dickinson University er et privat, ikke-kommersielt universitet i Teaneck i delstaten New Jersey, USA, med campus også i Madison (Florham), NJ. Universitetet har også en campus i Wroxton Abbey, Storbritannia og tilbyr eksamener i Vancouver, Canada.
Universitetet ble grunnlagt med utbygging av begge campuser i 1942, og er det største private universitetet i delstaten.
I 2006 var det i alt 12 053 studenter og 929 vitenskapelig ansatte ved Farleigh, og skolepengene dette året var på US$ 24 644 i Teaneck og US$ 26 518 i Madison.
Studiene tilbys opp til Mastergradsnivå i Madison og doktorgradsnivå i Teaneck.
Glommaringen

Glommaringen er en bussrute som går mellom byene Fredrikstad og Sarpsborg. Glommaringen fungerer i dag som hovedtransportåren mellom Fredrikstad og Sarpsborg og betjener tettbebyggelsen på begge sider av elven Glomma. I store trekk følger Glommaringen riksvei 111 på østsiden av elven og fylkesvei 109 på vestsiden.
Det er den mest trafikkerte bussruten i området, med over én million reisende i 2008.
I rushtiden er det avganger hvert 7,5 minutt. Resten av dagen er det enten avganger hvert 15., 30. eller 60. minutt. Bussruten har ikke avganger om natten.
Max von Sydow

Karriere

Etter artium (1947) gikk von Sydow på Dramatens elevskola (sammen med blant andre Jan-Olof Strandberg, Allan Edwall, Margaretha Krook, Ingrid Thulin, Yvonne Lombard og Jan Malmsjö) 1948–1951, og ble så ansatt ved byteateret i Norrköping-Linköping 1951–1953. von Sydow er spesielt kjent for sitt samarbeid med den svenske filmskaperen Ingmar Bergman. Han er videre kjent fra en rekke amerikanske filmer, blant annet Exorcisten (1973), superskurken Ernst Stavro Blofeld i James Bond-filmen Aldri si aldri (1983), Hannah og hennes søstre (1985), Judge Dredd (1995), Minority Report (2002) og Robin Hood (2010), og  i nordisk sammenheng fra filmer som Utvandrerne, Nybyggerne, Pelle Erobreren og Hamsun, og den svenske tv-serien Utvandrerne. Han har også fremstilt Jesus i filmen The Greatest Story Ever Told, og dessuten Satan i filmen Needful Things, og er dermed den eneste skuespiller som har fremstilt begge disse skikkelsene på film.
Bjørn Håvard Wiik

Biografi

Bjørn Wiik ble født i Bruvik i Osterøy kommune og studerte ved Technische Universität Darmstadt i Tyskland. Han tok doktorgrad der i 1965. To år senere begynte han å arbeide ved Stanford Linear Accelerator Center i Menlo Park, California. I 1972 returnerte han til Tyskland og begynte å arbeide ved DESY hvor han fire å senere ble vitenskapelig leder.
I 1995 fikk han sammen med tre andre forskere European Physical Society’s «Prize for High Energy and Particle Physics» for å ha lagt fram viteskapelige bevis for eksistensen av gluoner.
Wiik var leder for Super Proton Synchrotron]Experiments Committee (SPSC) ved CERN fra 1979 til 1980.
Mauricie

Mauricie er en administrativ region, eller et fylke, i provinsen Québec i Canada. Regionen ligger ved åmotet mellom Saint Maurice-elva og Saint-Laurent-elva (Saint Lawrence River). Dalføret langs Saint Maurice-elva er 560 kilometer langt, og her ligger det flere viktige byer. Den største byen er provinsens tredje største by, nemlig Trois-Rivières. Regionen består av 47 kommuner, gruppert i tre MRC'er (kommunale regioner).

Historie

Utviklingen i regionen har utgangspunkt i grunnleggelsen av byen Trois-Rivières i 1632. Her, hvor de store elvene fra dypet av kontinentet møttes, oppsto det et knutepunkt for den viktige pelshandelen.
Fra 1800-tallet av dreide økonomien mer i retning av papirindustrien. De store tømmerreservene som kunne fløtes på Saint-Maurice mot Trois-Rivières. Tømmerfløting opphørte imidlertid på 1990-tallet, og er nå erstattet av transport på jernbanen. Ennå i dag er imidlertid elvebunnen helt dekket av tømmerstokker. Dette påvirker både vannkvalitetet og økologien i vannet. Regionen har derfor igangsatt opprydning, og i dag kan man igjen bade i Saint-Maurice.
Arendal Sjømannsforening

Arendal Sjømannsforening ble stiftet 13. april 1849, med formål å knytte medlemmene av sjømannsstanden nærmere sammen, bidra til oppslutning om og ivaretakelse av skipsfartens og sjømannsstandens interesser,  og være en arena for maritimt og sosialt fellesskap, og støtte opp om bevaring og formidling av sjøens historie,  ifølge forskriftene til foreningen. Foreningens første formann var skipsreder Iver Steen Thomle. 
Foreningen eksisterer fremdeles pr. 2018 og er en av byens eldste eksisterende foreninger.

Sjømannshjemmet

I 1872 var det en stormflo i Danmark, og foreningen samlet inn 443 spesidaler til det danske utenriksdepartement. Men det viste seg at hjelpen ikke var nødvendig, så  foreningen bestemte seg istedenfor å opprette et fond til opprettelse av et sjømannshjem i Arendal. I 1898 ble Løvolds hus på Tyholmen kjøpt for 27.000 kr, og innvielsen av sjømannshjemmet var 4. november 1899. Selve hjemmet var i andre etasje,  mens første etasje ble leid ut som forretningslokale, og tredje etasje ble leid ut stuertskolen og sjømannsforeningen, som hadde sine foreningslokaler der. 
I 1968 inngikk inngikk foreningen en avtale med Arendal kommune om bytte med et annet bygg like i nærheten, Ellef Thommasøns hus. Dette da Arendal kommune ville rive sjømannshjemmet og tre andre hus for å bygge ett stort nytt bygg.  Disse planene ble stanset og husene ble bevart og står fremdeles i 2018.

Havblik aldershjem

I 1915 ble ideen om å opprette et aldershjem for sjøfolk luftet i Sjømannsforeningen av Th. Gj. Ottersland.  August året etter ble en tomt på Havstad kjøpt av Havstad Jernstøperi for 5000 kr. I 1923 mottok foreningen en pengegave på 51.351 kr fra Grefstad rederi, til det påtenkte aldershjemmet. I tillegg til flere pengegaver og innsamlinger søkte foreningen om midler fra Statens kullfraktoverskudd, hvor de fikk 100.000 kr. Pr 1924 hadde foreningen fond og legater til en verdi av 235.000 kr, hvorav 150.000 øremerket aldershjem. I 1929 var dette steget til ca 250.000 kr til bygging og drift. Det ble oppnevnt en byggkomite, og i mars 1929 ble navnet Havblik bestemt ved avstemning.  Grunnsteinen ble lagt 3. august 1929, med inngått avtale med entreprenør Høyer Ellefsen og murmester Hugo Johnsen. Samlet byggesum kom på 172.000 kr. Havblik ble så innviet 21. august 1930, og første bestyrer var skipsfører Hans E.Hansen fra Havstad. Det hadde plass til 18 familier, og avisen Agderposten hadde oppslag 22. august på side 2 i avisen, og meldte at bygget hadde kostet 192.000 kr. Havblik var i foreningens eie inntil det ble solgt til en legegruppe i 1987 for 2.000.000 kr.